Milliardlån på vei til Hellas
Utbetalingene har vært forsinket i flere måneder mens de internasjonale långiverne har ventet på at Hellas skulle vedta nye sparetiltak som kreves for å få utbetalt pengene. Søndag greide regjeringen endelig å få flertall for forslagene sine i nasjonalforsamlingen etter en svært vanskelig prosess. Nå går grekerne mot bedre tider, mener EUs finansministre, som tirsdag ankom Aten for å delta på et to dager langt ministermøte. Skryter av innsatsen På en pressekonferanse i den greske hovedstaden roste EUs økonomikommissær Olli Rehn Hellas for innsatsen. - Jeg vil gjerne anerkjenne den store innsatsen Hellas har gjort de fire siste årene for å reparere offentlige budsjetter og bygge en mer bærekraftig modell for økonomisk vekst, sa Rehn. Også eurogruppens leder Jeroen Dijsselbloem synes å være fornøyd. Han lover at eurogruppen nå vil hjelpe Hellas med å lage en plan som kan skape økonomisk vekst i et land med svært høy arbeidsledighet og stadig lavere lønninger og pensjoner. EUs sentralbanksjef Mario Draghi påpeker imidlertid at Hellas fortsatt har en jobb å gjøre, både finanspolitisk og i form at strukturelle reformer. I 2012 ble eurolandene enige om å utbetale ytterligere 43,7 milliarder euro i økonomisk krisehjelp til Hellas. Protestforbud Greske myndigheter har lagt ned demonstrasjonsforbud i forbindelse med ministermøtet, og sikkerhetstiltakene er omfattende. Men greske fagorganisasjoner vil likevel forsøke å få folk ut i gatene i protest mot den høye prisen vanlige grekere har måttet betale for kuttpolitikken. Hovedorganisasjonen for offentlig ansatte ADEDY oppfordret tirsdag den greske regjeringen til «å slutte å skjule seg bak politiet». Den kaller protestforbudet for «en antidemokratisk provokasjon» og har bedt folk møte opp i sentrum av Aten tirsdag kveld, ifølge avisen Kathimerini. Tre utbetalinger Beslutningen om at Hellas vil få utbetalt nye milliarder for å kunne betale sine gjeldsposter, ble tatt under et uformelt finansministermøte i eurogruppen tirsdag. Om lag 52 milliarder kroner vil bli utbetalt i slutten av april, mens resten, nærmere 17 milliarder kroner, skal betales ut i to omganger i juni og juli. Kravet til de to siste utbetalingene er imidlertid at Hellas innfrir seks reformkrav forut for hver utbetaling. Også Sveriges finansminister Anders Borg var tirsdag på plass i Aten. Han mener Hellas har hatt en svært lang vei å gå. - Det gjenstår en del arbeid, men man må si at det kommer en del tegn på at pasienten gradvis har frisknet til, sier Borg ifølge TT.
Hellas har gjort seg fortjent til nok en låneutbetaling på nesten 70 milliarder kroner, mener eurogruppens finansministre, som tror det snart kommer bedre tider for grekerne.